PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
asupra Propunerii legislative pentru modificarea art 3 din Ordonanţa de urgenţă a Guvernului nr. 189/2008 privind managementul instituţiilor publice de cultură
Propunerea legislativă pentru modificarea art. 3 din Ordonanţa de urgenţă a Guvernului nr. 189/2008 privind managementul instituţiilor publice de cultură, a fost transmisă Comisiei cu nr. P.l.-x 244 din 16 martie 2015 şi înregistrată cu nr. 4c-10/50/17.03.2015.
Comisia pentru cultură, arte, mijloace de informare în masă a fost sesizată pentru dezbatere în fond cu această propunere legislativă, spre avizare fiind transmisă Comisiei pentru administraţie publică şi amenajarea teritoriului şi Comisiei juridice, de disciplină şi imunităţi. Până la data întocmirii raportului s-a primit avizul favorabil al Comisiei juridice, de disciplină şi imunităţi şi avizul negativ al Comisiei pentru administraţie publică şi amenajarea teritoriului.
În redactarea raportului, Comisia a avut în vedere avizul favorabil, cu observaţii şi propuneri, nr.1031 din 19.04.2014, emis de Consiliul Legislativ.
Prin obiectul de reglementare şi conţinutul său, propunerea legislativă face parte din categoria legilor ordinare. 

În calitate de primă Cameră sesizată, Senatul a respins iniţiativa legislativă în şedinţa din 11 martie 2015. 
Comisia a dezbătut iniţiativa legislativă în şedinţa din 3 iunie 2015. 

Propunerea legislativă are ca obiect de reglementare modificarea art. 3 din  Ordonanţa de urgenţă a Guvernului nr.189/2008 privind managementul instituţiilor publice de cultură, aprobată cu modificări şi completări prin Legea nr.269/2009, cu modificările şi completările ulterioare, urmărindu-se în special asigurarea unui management de calitate, bazat pe competenţe reale şi experienţă în domeniu. 
În conformitate cu prevederile art. 54 din Regulamentul Camerei Deputaţilor, republicat la lucrările Comisiei a participat, în calitate de invitat, domnul Alexandru Oprean, secretar de stat în  Ministerul Culturii. 
Raportul Comisiei a fost adoptat cu majoritate voturilor parlamentarilor prezenţi (1 abţinere).

Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterii, Comisia pentru cultură, arte, mijloace de informare în masă propune plenului respingerea Propunerii legislative pentru modificareai art.3 din Ordonanţa de urgenţă a Guvernului nr. 189/2008 privind managementul instituţiilor publice de cultură..
Motivaţia respingerii se întemeiază pe faptul că, soluţiile legislative preconizate prin prezenta iniţiativă legislativă au fost deja reglementate, odată cu aprobarea cu modificări a Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, prin intermediul Legii nr. 185/2014, publicată în Monitorul Oficial la 29 decembrie 2014, astfel că în prezent, există cadrul legislativ optim de organizare, exercitare şi control al managementului instituţiilor publice de cultură.

